KOMMISSIONENS DIREKTIV 96/15/EF af 14. marts 1996 om ændring af direktiv 92/76/EØF om anerkendelse af beskyttede zoner, som er udsat for særlige plantesundhedsrisici i Fællesskabet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 95/66/EF (2) særlig artikel 2, stk. 1, litra h), første afsnit, og

ud fra følgende betragtninger:

I Kommissionens direktiv 92/76/EØF (3), senest ændret ved direktiv 95/65/EF (4), blev bestemte zoner anerkendt som »beskyttede zoner« i henseende til visse skadegørere for en periode, der udløber den 1. april 1996;

ud fra nyligt indgåede oplysninger fra Grækenland synes der ikke længere at være nogen grund til at opretholde den »beskyttede zone«, der er anerkendt for Grækenland med hensyn til Ips typographus Heer, da denne skadegører ser ud til at være til stede lokalt;

af nye oplysninger fra Grækenland, Italien og Spanien fremgår det også, at der ikke længere er nogen grund til at opretholde de »beskyttede zoner«, der for Grækenland er anerkendt med hensyn til Phytophthora cinnamomi Rands, for Italien med hensyn til Curtobacterium flaccumfaciens pv. flaccumfaciens (Hedges) Collins and Jones og for Spanien med hensyn til Dendroctonus micans Kugelan, Ips amitinus Eichhof, Ips cembrae Heer, Ips duplicatus Sahlberg og Ips typographus Heer for at tage hensyn til de uafklarede spørgsmål i forbindelse med produktion og distribution af disse skadegøreres værtsplanter; endvidere bør omfanget af de beskyttede zoner, der er anerkendt for Spanien med hensyn til Anthonomus grandis Boh. og for Spanien og Portugal med hensyn til Sternochetus manigferae Fabricius, ændres for at tage hensyn til de uafklarede spørgsmål i forbindelse med de relevante produktionsområder for henholdsvis Gossypium spp. og Manigfera spp;

på grundlag af nye oplysninger fra Frankrig bør der anerkendes en beskyttet zone for Frankrig med hensyn til Beet necrotic yellow vein virus;

af oplysninger fra Det Forenede Kongerige og fra tilsynet med undersøgelserne, som er indsamlet af Kommissionens eksperter, fremgår det, at den foreløbige anerkendelse af den beskyttede zone for Det Forenede Kongerige med hensyn til Beet necrotic yellow vein virus bør gives for endnu en periode, således at de officielle ansvarlige organer i Det Forenede Kongerige kan afslutte indsamlingen af oplysninger om udbredelsen af Beet necrotic yellow vein virus og fuldføre bestræbelserne på at udrydde denne skadegører i området East Anglia i Det Forenede Kongerige;

af oplysninger fra Irland og Italien og fra tilsynet med undersøgelserne, der er indsamlet af Kommissionens eksperter, fremgår det endvidere, at den foreløbige anerkendelse af de beskyttede zoner for Irland og Italien med hensyn til Erwinia amylovora (Burr.) Winsl. et al. bør gives for endnu en periode, således at de officielle ansvarlige organer i Irland og Italien kan fuldføre bestræbelserne på at udrydde skadegøreren henholdsvis i området omkring Dublin og i regionen Puglia;

det bør fastslås, at en forlængelse af anerkendelsen ud over den i artikel 1 nævnte dato og ændringer af listen over de i artikel 1 omhandlede beskyttede zoner foretages efter proceduren i artikel 16a i direktiv 77/93/EØF, idet der tages hensyn til resultaterne af de relevante undersøgelser, der gennemføres på grundlag af de i Fællesskabet gældende betingelser og under tilsyn af Kommissionens eksperter;

uden en forlængelse af anerkendelsen ud over de i artikel 1 nævnte datoer ophører de pågældende beskyttede zoner på disse datoer med at være »beskyttede zoner« i henhold til Rådets direktiv 77/93/EØF, inklusive bilagene til direktivet;

de i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

I direktiv 92/76/EØF foretages følgende ændringer:

1. Artikel 1, første afsnit, affattes således:

»De zoner i Fællesskabet, der er anført i bilaget, anerkendes som »beskyttede zoner« i henhold til artikel 2, stk. 1, litra h), første afsnit, i direktiv 77/93/EØF, for så vidt angår de planteskadegørere, der er anført ud for disse zoner i bilaget; når det gælder litra a), punkt 17, litra b), punkt 3, litra c), punkt 5 og litra d), punkt 3, anerkendes nævnte zoner for en periode, der udløber den 1. april 1996; når det gælder litra b), punkt 2, for Irland og regionen Apulia i Italien, anerkendes de nævnte zoner indtil den 31. december 1997; når det gælder litra d), punkt 1, for Det Forenede Kongerige, anerkendes nævnte zone indtil den 1. november 1999, og for Frankrigs vedkommende anerkendes zonen indtil den 31. december 1997.«

2. I artikel 2 ændres »den i artikel 1 nævnte dato« til »de i artikel 1 nævnte datoer«.

3. Bilaget ændres som angivet i bilaget til nærværende direktiv.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv med virkning fra 1. april 1996. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler straks Kommissionen de nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 3

Dette direktiv træder i kraft på dagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 14. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 308 af 21. 12. 1995, s. 77.

(3) EFT nr. L 305 af 21. 10. 1992, s. 12.

(4) EFT nr. L 308 af 21. 12. 1995, s. 75.

BILAG

1. I litra a), punkt 1, højre kolonne, ændres »Grækenland, Spanien« til »Grækenland, Spanien (Andalusien, Catalonien, Extremadura, Murcia, Valencia)«.

2. I litra a), punkt 4, højre kolonne, udgår »Spanien«.

3. I litra a), punkt 7, 8 og 9, højre kolonne, udgår »Spanien«.

4. I litra a), punkt 11, højre kolonne, udgår »Grækenland, Spanien«.

5. I litra a), punkt 15, affattes højre kolonne således:

»Spanien (Granada og Malaga), Portugal (Alentejo, Algarve og Madeira)«.

6. I litra b), punkt 1, højre kolonne, udgår »Italien«.

7. Litra c), punkt 4, udgår.

8. I litra d), punkt 1, affattes højre kolonne således:

»Danmark, Finland, Frankrig (Bretagne), Irland, Portugal (Azorerne), Sverige, Det Forenede Kongerige«.